CSL เผยผลกำไรปี 52 โต 28%
ซีเอส ล็อกซอินโฟ เผยกำไรเติบโต 28% ใช้กลยุทธ์เดิมรุกตลาดปี 53
18 ก.พ. 2553

ซีเอส ล็อกซอินโฟ เผยกำไรเติบโต 28% ใช้กลยุทธ์เดิมรุกตลาดปี 53
นายอนันต์ แก้วร่วมวงศ์ กรรมการผู้จัดการ บริษัท ซีเอส ล็อกซอินโฟ เปิดเผยว่า บริษัทมีกำไรสุทธิปี 2552 จำนวน 287 ล้านบาท คิดเป็น 0.49 บาทต่อหุ้น เพิ่มขึ้น 63 ล้านบาท หรือ 28% จากปี 2551 หากคิดเป็นรายได้รวมอยู่ที่ 2,614 ล้าานบาท ลดลง 1% เทียบกับปี 2551 เพราะผลกระทบด้านเศรษฐกิจ แต่จากการบริหารต้นทุนที่ดี ทำให้บริษัทยังมีกำไรที่เติบโตขึ้น 
ส่วนแนวทางการทำธุรกิจในปีนี้ ยังคงมุ่ง 4 ธุรกิจหลัก คือ ธุรกิจอินเตอร์เน็ต ที่เน้นลูกค้าองค์กร ธุรกิจบริการข้อมูลทางโทรศัพท์และบริการเสริมบนมือถือ ที่ยังมีกลุ่มลูกค้าใช้บริการต่อเนื่อง ธุรกิจสมุดหน้าเหลือง จะจัดทำหนังสือแบ่งโซนตามภูมิภาค จังหวัด และท้องถิ่น เพื่อรับโฆษณารายย่อยให้มากขึ้น และพัฒนาเว็บไซต์เยลโล่เพจเจส (yellowpages.co.th) ให้น่าใช้งานมากขึ้น เพราะมียอดการใช้เพิ่มขึ้น 78% ขณะที่ธุรกิจสิ่งพิมพ์นั้น จะมุ่งเน้นในการหาโฆษณาเพิ่มขึ้นและลดต้นทุน
ทั้งนี้ ปีที่ผ่านมาแม้เศรษฐกิจชะลอตัวแต่ก็สามารถทำกำไรได้ ดังนั้นเชื่อว่าปีนี้บริษัทจะทำกำไรได้เพิ่มขึ้นกว่าปีที่ผ่านมาแน่นอน